અત્યારે વિશ્ર્વમાં સૌથી વધુ ઊંચાઈ ધરાવતી પ્રથમ પાંચ પ્રતિમાઓ જોઈએ તો તેમાં ચીનનું ‘સ્પ્રિંગ ટેમ્પલ’ ૧૫૩ મીટરની ઊંચાઈ સાથે પ્રથમ સ્થાને છે જ્યારે જાપાનની ‘ઉશીકું દાઈબુત્સું’ ૧૨૦ મીટર ઊંચાર સાથે દ્વિતીય અમેરિકાની ‘સ્ટેચ્યુ ઑફ લિબર્ટી’ ૯૩ મીટર ઊંચાઈ સાથે તૃતીય, રશિયાની ‘ધ મધરલેન્ડ કોલ્સ’ ૮૫ મીટર લંબાઈ સાથે ચોથા સ્થાને અને બ્રાઝિલની ‘ક્રાઈસ્ટ ધ રીડીમર’ ૩૯.૬ મીટર ઊંચાઈ સાથે પાંચમું સ્થાન ધરાવે છે. ‘સ્ટેચ્યુ ઓફ યુનિટી’ ૧૮૨ મીટરની ઊંચાઈ સાથે માત્ર વિશ્ર્વની સૌથી ઊંચી પ્રતિમા જ નહીં બની રહે પરંતુ સરદાર સરોવર ડેમ કરતાં લગભગ દોઢી અને અમેરિકાની ‘સ્ટેચ્યુ ઓફ લીબર્ટી’ કરતાં આશરે બમણી ઊંચાઈ સાથે ભારતને વૈશ્ર્વિક સ્તરે પ્રવાસનની નવી અનંત દિશા ખોલી આપશે જેનો લાભ ભારતવર્ષને યુગો સુધી પ્રાપ્ત થતો રહેશે. ‘સ્ટેચ્યુ ઑફ યુનિટી’ માત્ર એક પ્રતિમા નથી, પરંતુ સરદાર પટેલે વિશ્ર્વને આપેલ અર્વાચીન ભારતની એકતા-અખંડિતતાની ભાવનાનો સંદેશ છે જે વિસ્તારવાદ અને આતંકવાદના વિભાજનકારી ચક્રવ્યૂહમાં સપડાયેલી દુનિયાને શાંતિ સાથે સ્વમાનભેર વિચારભેદને સ્વીકારી એકત્વ તરફ દોરી જાય છે. ‘સ્ટેચ્યુ ઑફ યુનિટી’ હિન્દુસ્તાનની દૃઢતા, ક્ષમતા અને એકતાના પ્રતીક સમી બની રહેશે તેમાં લેશમાત્ર શંકાને સ્થાન નથી. ‘સ્ટેચ્યુ ઑફ યુનિટી’ ૧૯ હજાર સ્કવેર મીટરની વિશાળ જગ્યામાં અંદાજે ા. ૨૩૩૨ કરોડના ખર્ચે આકાર પામી રહેલા સરદાર પટેલ સ્મારક પ્રોજેક્ટનો એક ભાગ છે, જેની મુલાકાતે વિશ્ર્વભરમાંથી પ્રતિદિન ૧૫ હજાર જેટલા પ્રવાસીઓ આવશે તેવો એક પ્રાથમિક અંદાજ છે જે રાષ્ટ્રના પ્રવાસન ઉદ્યોગને ધરમૂળથી બદલી નાખશે. ‘સ્ટેચ્યુ ઑફ યુનિટી’ સરદાર સરોવર ડેમના હેઠવાસમાં ૩.૨ કિમી દૂર નર્મદા નદીના મધ્યમાં સાધુ બેટ પર નિર્માણ પામી રહી છે. જ્યાં સુધી પહોંચતાં પ્રવાસીઓને ૩ કિલોમીટરના નૌકાવિહારનો આનંદ પણ પ્રાપ્ત થવાનો છે.